‏יום ראשון 01 נובמבר 2015

**תובנות ודילמות – סיכום סיור צפון מב"ל מחזור מ"ג**

**"עוד יגיע היום בו האנושות לא תאמין, אלא תדע" (ארנסט רנן, "עתידו של המדע")**

1. **רקע:**
	1. בתאריך21-22/10/2015, ביצע מחזור מ"ג במב"ל סיור לימודי לגזרת רמת הגולן והחרמון.
	2. תכנית הסיור מפורטת כנספח למסמך זה.
	3. תחקיר ההיבט הלוגיסטי של הסיור, יבוצע בנפרד ואיננו חלק ממהות ומטרת המסמך.
2. **מטרת המסמך:**
	1. הצגת התובנות והדילמות שעלו במהלך הסיור, כולל אלו שנידונו בתהליכי ההכנה אליו ותהליכי העיבוד המאוחרים.
3. **פתיח ורציונאל:**
	1. חניכי מב"ל משתייכים לסגלי הפיקוד והניהול הבכירים בגופי הביטחון והממשל בהם הם משרתים. ניתן להניח לאור נתון זה, כי קבוצת החניכים הינה בעלת נסיון, ידע וחוכמת חיים. מכירים את המדינה, גבולותיה אנשיה ומאפיניה.
	2. ולא היא.
	3. בסיור לרמת הגולן, למדנו כולנו, כי גם באשר חשבנו להכיר ולדעת, מכיל הוא רבדים נסתרים רבים, אשר טמונים בינות לנגלה ולפשוט.
	4. הסיור חידש ידע רב, אולם בעיקר הציף והעלה לפני השטח מורכבויות ודילמות רבות, העוטפות את עשייתה של מדינת ישראל בארבעת מרכיבי הביטחון הלאומי שלה – **חברה, כלכלה, דיפלומטיה וצבא.**
	5. דומה, כי התובנה העיקרית מהסיור הינה דווקא ביטול ההפרדה הטכנית בין ארבעת המרכיבים, וההבנה העמוקה כי קיימת חפיפה רבה עד כדי סימביוטית בין מרכיבים אלו.
	6. סוגיית הדרוזים ברמת הגולן מהווה בראייתנו את הדוגמא המאפיינת ביותר. קונפליקט פנים איסלאמי בגבולות סוריה הישנה, אשר הפך זה מכבר לעימות צבאי המערב מעצמות וחוצה יבשות ודתות (**דיפלומטיה**), משליך באופן ישיר על מדיניותה ופעילותה הצבאית של מדינת ישראל (**צבא**), מיצר ומחדד דילמות זהות של האוכלוסיה הדרוזית הישראלית (**חברה**), ומשליך על מדיניות כלכלית בהבטי פיתוח הגולן ותושביו (**כלכלה**).
	7. בסעיפים הבאים נפרט את עיקרי הדילמות, התובנות התהיות והסוגיות אשר למדנו במהלך הסיור.
	8. מתודולוגיית ההצגה –
		1. מקרה הבוחן.
		2. הדילמות.
		3. השלכות עתידיות לדילמות בעלות תוכן דומה.
4. **אסטרטגיה לאומית – TOP DOWN או BOTTOM UP?**
	1. **פיתוח רמת הגולן כמקרה בוחן** – האם הוא מבוצע הלכה למעשה כנובע מאסטרטגיה לאומית או שמא הוא תוצר של פעילות מקומית נמרצת וחדורת חזון.
	2. האם גישות אלו סותרות אחת את השנייה או משלימות זו את רעותה?
	3. האם המציאות מבנה אסטרטגיה או להפך?
	4. ומה לגבי אסטרטגיה ביטחונית לאומית – מה כיוון הזרימה? ולמה הרמטכ"ל כותב מסמך אסטרטגיה...האם הזרימה לא אמורה להגיע מהדרג המדיני לצבאי?
	5. **השלכות** – מהי והאם יש אסטרטגיה לאומית ביהודה ושומרון, בירושליים המזרחית, בפיתוח הנגב...
5. **מרכיבי הזהות במדינת ישראל – לאומית,דתית, משפחתית?**
	1. **הדרוזים ברמת הגולן כמקרה בוחן** – למי נתונה הנאמנות של האזרח – למדינה? למשפחתו? לאלוהיו?
	2. במשך עשר שנים הצהירו ראשי הממשלות בישראל על רצונם העז לחתום הסכם שלום עם סוריה ולהעביר את הגולן לריבונות סורית. האם יש לנו טענה לאזרח הפרטי בסוריה שמבין שעתידו בקרב העלוואים ולא היהודים?
	3. האם אפשר להיות נאמן למדינה שרוצה להעביר אותך למדינה אחרת? האם אנו בוחנים ומשווים באופן דומה אתהדרוזים ברמת הגולן למפוני גוש קטיף לפני עשור?
	4. בצוק העיתים, מה גובר – הקרבה לבן דוד בחאד'ר, או לבן דוד בבית ג'אן או למדינה או לשייח'?
	5. מה המקום של המדינה בנושא? האם יש לנו עניין להשפיע על נאמנות אלו? האם יש דרך?
	6. האם צריך לחייב תעודות זהות כחולות לאוכלוסייה זו? האם מדינה צריכה לייצר נרטיב?
	7. **השלכות** – מדיניות לגבי ערביי ישראל, בדווים, חרדים, מיעוטים, מהגרים...
6. **אינטרסים ביטחוניים – אמת ותדמית.**
	1. **חוות שבעא וקו אלפא כמקרי בוחן** – האם יש לנו אינטרס ביטחוני אמיתי באותן תילי אבנים על השלוחה בגליל, או שמא אלו רק תדמיות?
	2. על מה נכון למסור את הנפש? האם באמת בררנו את ה"אינטרס הבטחוני" העליון שלנו?
	3. האם בעידן של חימוש מרחוק, מל"טים למטוסי קרב בעלי יכולות קטלניות ללא שיעור, באמת ישנה משמעות כה רבה לשלוחה, לגבעה ולגל האבנים?
	4. על מה נכון להוציא משאבים ארגוניים ומדינתיים?
	5. **השלכות** – האם רמת הגולן היא נכס אמיתי או רק קיבעון? מהו האינטרס הבטחוני באיו"ש? ומהו בלבנון? ובמזרח ירושליים? מה התהליך לקביעת אינטרס ביטחוני...
7. **ישראל בסכסוך הבין-אזורי – אבן הראשה או קצה המטוטלת?**
	1. **רמת הגולן ושלל ה"ספגטי המקומי" כמקרה בוחן** – האם אנחנו במאבק בין המעצמות אנחנו באמת משפיעים או רק מושפעים?
	2. האם נכון וניתן לפצח את הספגטי הבלתי אפשרי בזירה צפונית? האם יש לו "פתרון"?
	3. האם ניתן לצפות השתנות גדולה (רוסיה)? כבני אנוש, אנחנו חושבים ופועלים באופן אבולוציוני, האם ניתן לחזות רבלוציה?
	4. **השלכות** – האם מדינת ישראל צריכה לנחש ולפעול למול ולמען כוונות או להתמקד בזיהוי ובפעולה נגד יכולות. גם בהקשרי סוריה, גם בהקשרי לבנון, וגם בהקשרי גרעין ערבי.
8. **הסדרים בטחוניים – צרכי מאסלו למול שאיפות לאומיות.**
	1. **ערביי רמת הגולן הסורית כמקרה בוחן** – מסתבר שהצורך בחיתולים ומזון גומר על הצורך בנאמנות ערבית ודתית.
	2. האם ניתן לשנות פרדיגמה בחשיבה ביטחונית? אולי נכון לייצר בריתות מבוססות כלכלה ואיכות חיים, ולא רק אינטסרים בטחוניים, לאומיים ודתיים?
	3. האם איכות ושלמות החיים, זהות וכבוד עצמי יכולים להחליף לעתים דגלים ואותות?
	4. **השלכות** – פיתוח כלכלי באיו"ש, העצמת ערביי ישראל.
9. **השתנות כתפיסת עולם – סילונים כמעגל שלא מסתיים**
	1. **הקמת סילונים כמקרה בוחן** - האם ומה ניתן ללמוד מהעבר על העתיד? אולי לימוד העבר רק מפריע לחשיבה ביקורתית ונועזת?
	2. עד כמה היסטוריה מסייעת ועד כמה היא כובלת?
	3. עד כמה נדרשים בעלי הנסיון ושועלי הקרבות למול החשיבה הרעננה ונטולת העכבות?
	4. **השלכות** – כלל תחומי העשייה הביטחונית – הפעלת הכוח, בניינו, המשגת השפה והמציאות..
10. **נושאים נוספים –**
	1. העם עם הגולן – האם יש פתח למו"מ להסכם שלום בגזרת צפונית? מה היה קורה אילו "היד לא קפאה"?
	2. או"ם שמו"ם – האם ומה הוא רלוונטי אלינו? האם אונדו"פ רלוונטים? לאור מנוסת הכוח הבין-לאומי עם פרוץ הקרבות, מה מקומו של כוח בין-לאומי, מה יכולותיו, עד כמה ניתן לסמוך עליו?...
	3. התיישבות כתורמת לביטחון, או כמאלצת ומגבילה?
	4. מה ניתן ללמוד מההתנהלות האמריקאית והרוסית לפעם שאנחנו נזדקק להם? טראומת צוק איתן...